- Vi er klar. Så kontant lyder meldingen fra projektleder ved Aalborg Kommune Søren Thorst, der i disse dage går og venter på en afgørelse fra Dansk Boldspil Union på spørgsmålet om, hvem der skal have Danmarks næste fire hjemmekampe. UEFA har forlangt at kampene spilles langt væk fra København. Derfor er både Århus og Aalborg gode bud. - Ser man på antallet af siddepladser vil Århus rende med kampene. De kan have otte tusinde flere siddende gæster end os, men det er jo ikke bare det, det drejer sig om. Vi har masser af lounge-faciliteter som Århus ikke har, siger Søren Thorst til TV2/Nord. DBU's kommunikationschef Lars Berendt bekræfter at både NRGI-arena i Århus og Aalborgparken er i spil, men vil ikke komme med et bud på, hvem der får kampene. En ting er imidlertid sikker. Den første kamp mod Lichtenstein spilles på et lukket stadion uden publikum. Det er en del af den straf, Danmark fik for episoden i Parken under kampen mod Sverige.

Referat:
UEFA sanktioner giver Aalborg muligheden for at byde ind på de næste fire EM-kvalifikations kampe i Danmark